[bookmark: _GoBack]Predkladacia správa
Ministerstvo životného prostredia Slovenskej republiky (ďalej len „SR“), ako riadiaci orgán 
pre Operačný program Kvalita životného prostredia (ďalej len „OP KŽP“) vypracovalo návrh zmeny OP KŽP (verzia 7), ktorý podpredseda vlády a minister životného prostredia SR predkladá  vláde  SR na schválenie. 

Navrhovaná zmena OP KŽP spočíva predovšetkým v úprave hodnôt ukazovateľov výkonnostného rámca pre rok 2018, ktorých plnenie bolo limitované objektívnymi externými faktormi mimo dosahu riadiaceho orgánu alebo sprostredkovateľských orgánov, pričom ohrozuje získanie výkonnostnej rezervy (vo výške 6 % z alokácie prioritnej osi). Úpravy boli vykonané v súlade s článkom 5 ods. 6 vykonávacieho nariadenia Komisie (EÚ) č. 215/2014 v prípadoch, kde sa ukázalo, že informácie, z ktorých sa pri stanovovaní týchto ukazovateľov a ich hodnôt vychádzalo, boli založené na nesprávnych predpokladoch, ktoré viedli k nadhodnoteniu zámerov alebo čiastkových cieľov, čo sa môže považovať za riadne odôvodnený prípad v zmysle odseku 5 prílohy II k nariadeniu Európskeho parlamentu a Rady (EÚ) č. 1303/2013. 

Predmetom zmeny OP KŽP je najmä úprava hodnôt čiastkových cieľov (do 31. 12. 2018) finančného ukazovateľa výkonnostného rámca pre štyri prioritné osi operačného programu, ako aj realokácia časti zdrojov z prioritnej osi 2, a to aktuálne disponibilných finančných prostriedkov, ktoré nie sú pokryté vyhlásenými výzvami a, vzhľadom na potrebu novelizácie jestvujúceho legislatívneho rámca, ani plánovanými výzvami na rok 2018 (pôvodne určených na podporu aktivity zameranej na rekultiváciu uzavretých úložísk a opustených úložísk ťažobného odpadu) do prioritnej osi 1 na aktivitu sanácie environmentálnych záťaží. Táto zmena vychádza 
z aktuálneho stavu implementácie prioritnej osi 2 (jej nižšej výkonnosti), ale zároveň reflektuje na potrebu zabezpečiť finančné zdroje na sanáciu rizikových environmentálnych záťaží. Medzi environmentálne záťaže môžu byť zaradené aj úložiská ťažobného odpadu, ak by spôsobovali kontamináciu a v prípade rizika vzniku lokálnych zosuvov v dôsledku pôsobenia uzavretých alebo opustených úložísk ťažobného odpadu, je možné opatrenia na zosuvmi ohrozených územiach realizovať v rámci prioritnej osi 3, aktivity zameranej na podporu prevencie, prieskumu a sanácie havarijných zosuvov súvisiacich so zmenou klímy. Zároveň sa v texte OP KŽP vykonávajú aj ďalšie zmeny vyplývajúce z pripomienok Európskej komisie k výročným správam o vykonávaní OP KŽP, zo zmien právnych predpisov a ďalšie formálne úpravy textu.

Cieľom predmetnej zmeny OP KŽP je teda vytvoriť vhodné podmienky pre čo najefektívnejšie využitie finančných prostriedkov programu a dosiahnutie jeho cieľov.

Návrh zmeny OP KŽP je vypracovaný v súlade s článkom 30 ods. 1 a čl. 96 odsek 10 nariadenia Európskeho parlamentu a Rady (EÚ) č. 1303/2013. Navrhovaná zmena OP KŽP bola predmetom zisťovacieho konania podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Zo zisťovacieho konania bolo vydané rozhodnutie č. 28920/2018; 7218/2018-7.1; 29035/2018 zo dňa 24. 5. 2018, z ktorého vyplynulo, že navrhovaná zmena OP KŽP sa nebude ďalej posudzovať podľa  uvedeného zákona. 

Predložený materiál nemá sociálne vplyvy, ani vplyv na podnikateľské prostredie či informatizáciu spoločnosti. Má pozitívny vplyv na rozpočet verejnej správy a životné prostredie. 

Zároveň predmetná zmena OP KŽP nemá vplyv na prvky uvedené v Partnerskej dohode SR na roky 2014 – 2020.

V súlade s princípom partnerstva bol návrh zmeny OP KŽP predložený Monitorovaciemu výboru pre OP KŽP, ktorý schválil predmetný návrh zmeny OP KŽP na jeho 5. zasadnutí dňa 29. 5. 2018.

Riadiaci orgán pre OP KŽP predloží do konca júna 2018 predmetný návrh zmeny OP KŽP oficiálne na schválenie  Európskej komisii, s ktorou od februára 2018 vykonal k navrhovanej zmene OP KŽP dve kolá neformálnych konzultácií. V prípade potreby bude návrh zmeny 
OP KŽP upravený v nadväznosti na pripomienky Európskej komisie s cieľom zabezpečiť jeho schválenie  do konca roka 2018. 

